Сирием ис адыгэхэр тиреспубликэ къэкIожьынхэу фаех »\nСирием ис адыгэхэр тиреспубликэ къэкIожьынхэу фаех\nПащэу уиIэщтым ихэдзын Iоф къызэрыкIоп. Тиреспубликэ иобщественнэ движениеу «Адыгэ Хасэм» ихэсашъхьэ зэхэсыгъоу тхьаумафэм иIагъэм Сирием зэо-банэу щыкIорэм щытегущыIагъэх. Зэхэщэн Iофыгъохэм ащыхаплъэхи, Адыгэ Хасэм итхьаматэу Бэгъушъэ Адамэ зыкIыныгъэ ахэлъэу щыхадзыгъ.\nУФ-м ФедерациемкIэ и Совет хэтхэм ягъусэхэу Адыгэ Республикэм икIыгъэ нэбгырищ Сирием щыIагъ. Ахэр - Парламентым идепутатэу КIэрмыт Мухьдин, АР-м лъэпкъ IофхэмкIэ, IэкIыб къэралхэм ащыпсэурэ тилъэпкъэгъухэм адыряIэ зэпхыныгъэхэмкIэ ыкIи къэбар жъугъэм иамалхэмкIэ и Комитет итхьаматэу Шъхьэлэхъо Аскэр, республикэ Адыгэ Хасэм итхьаматэу Бэгъушъэ Адам.\nАдыгэ Хасэм ихэсашъхьэ изэIукIэ Бэгъушъэ Адамэ купым хэтыгъэхэм ягугъу къышишIыгъ. Сирием къыщилъэгъугъэр зэфихьысыжьзэ, адыгэу исхэм шъхьэихыгъэу якъэбар къамыIотагъэу ылъытагъ. Ар къызыхэкIыгъэр гурыIогъуаеу А. Бэгъушъэм къыщыхъугъэп. Сирием ис тилъэпкъэгъухэр хэгъэгум иIэшъхьэтетхэм афэшъыпкъэх. Сириер нахьыпэкIэ заохэм захэлажьэм, адыгэу ахэкIодагъэр макIэп.\nТилъэпкъэгъухэр лIыгъэ зезыхьагъэмэ сыдигъуи ащыщыгъэх. Джырэ уахътэ адыгэхэр Сирием къикIыжьынхэм дэгуIэхэрэп. Бырсырхэм ахэкIодэщтхэми, «щынагъэх», «къумалыгъэ къызыхагъэфагъ» зыфэпIощтхэр къараIокIынэу фаехэп.\nШъхьэлэхъо Аскэри Бэгъушъэ Адами Адыгэ Хасэм къызэрэщаIуагъэу, Сирием щыпсэурэ тилъэпкъэгъухэр зэгорэм мыщ къикIыжьынхэ фаеу чIыпIэ зэжъу зифэхэкIэ, Адыгэ Республикэр ары къыхахыщтыр.\nТхьаматэр - Бэгъушъэ Адам\nТигъэзет къыхиутыгъагъ Адыгэ Хасэм итхьаматэу аужырэ илъэсхэм Iоф зышIэгъэ Хьэпэе Арамбый иIэнатIэ зэрэIукIыжьы­гъэр. Общественнэ движениеу «Адыгэ Хасэм» и Устав къызэрэдилъытэу, хэсашъхьэм изэIукIэ тхьаматэр щыхадзыгъ.\nАдыгэ Хасэм итхьаматэ игуадзэу Нэгъуцу Аслъан пэублэ гущыIэ къышIыгъ, Хасэм игъэцэкIэкIо куп унашъо зэришIыгъэм щигъэгъозагъэх. Ащ къызэриIуагъэмкIэ, Адыгэ Хасэм итхьаматэу хадзынэу Бэгъушъэ Адамэ гъэцэкIэкIо купым зыкIыныгъэ хэлъэу къыгъэлъэгъуагъ.\nХэсашъхьэм къыщыгущыIагъэх Хъунэго Чэтибэ, Къуекъо Аслъанбый, Тыкъ Заур, Талъэкъо Адам, Ацумыжъ Юсыф, Бырсыр Батырбый, Мыгу Рэщыдэ, Абыдэ Хьисэ, ЛIыунэе Руслъан, Дзэсэжъ Заурбый, Къэбэртэе Адам, ЕхъулIэ Юрэ, Къэбэртэе Аскэрбый, Шъхьэлэхъо Аскэр, нэмыкIхэри.\nТхьаматэ хъунэу фаер арэп, IэнатIэр зезыхьан зылъэкIыщтыр ары хадзымэ ашIоигъоу къаIуагъэр.\nБэгъушъэ Адамэ имурадхэр къыIуатэхи, IофшIэным ыгукIи зэрэфэхьазырыр къызеIом ыуж, IэIэтыкIэ шIыкIэм тетэу зыкIыныгъэ ахэлъэу Адыгэ Хасэм итхьаматэу ар хадзыгъ.\nОпубликовал administrator, 29-03-2012, 17:23. Просмотров: 1947\n– Сирием щыпсэрэ адыгэмэ анэIу ячIыгужъ фэгъэзагъ\n– Къыблэ Урысыем ихэкуитф щыщ «Адыгэ Хасэмэ» ялIыкIохэр Мыекъуапэ щызэIукIагъ ...